入峡詩
作者：張嵲
朝代：宋

paragraphs: 微王大峡何崢嶸，疊嶂層巒礙飛鳥。
石壁排空何可鑿，拽雲蒸霧無昏曉。
凝思天地始胚胎，清川一道何從来。
聯峰既非巨靈擘，絕岸不聞神禹開。
兩山中斷緣何許，異事人傳向開府。
鑿石穿雲神鬼愁，至今行跡行人睹。
從此奔流出亂山，東匯沮漳入荆楚。
鱗鱗山樹經寒碧，枝侵雨露根連石。
境勝應来仙馭遊，巖深定有蛟龍宅。
君侯事跡已煙沉，流水年年石上深。
山川不改時代積，徒使人興萬古心。
土人事神何敢侮，桂酒春秋荐椒糈。
衎衎巫歌神降時，森森廟樹来風雨。